Plan van R180 miljoen om van Orania ŉ stad te maakFoto: Orania Ekonomiese Ontwikkleingsplan ŉ Ekonomiese ontwikkelingsplan wat ten doel het om Orania van ŉ dorp tot ŉ stad te laat groei is Dinsdag by die Stadskonferensie in Pretoria bekendgestel. Ingevolge dié plan sal meer as R180 miljoen oor die volgende vyf jaar in verskillende projekte belê word. Frans de Klerk, uitvoerende hoof van die Orania Dorpsraad het daarop gewys dat die meeste Afrikaners makliker in ŉ stedelike omgewing sal vestig. “Die meeste Afrikaners is stedelinge. ŉ Stad bied meer werksgeleenthede en ook die geleentheid om in sekere rigtings te spesialiseer,” het hy verduidelik. Die plan is oor twee jaar voltooi wat ŉ volledige studie van die dorp se groeipotensiaal, behoeftes en geleenthede insluit en is in samewerking met vennote, wat in dorpsontwikkeling spesialiseer, opgestel. Die strategie vir die volgende vyf jaar sluit in die oprig van ŉ ontwikkelingskantoor, die ontwikkeling van nuwe erwe, nywerheidspersele en kantoorgeboue, vaardigheidsontwikkeling en skakeling. Daar is reeds begin met die uitbreiding van die gemeenskap se elektrisiteitsnetwerk om vir die groei wat reeds ervaar word voorsiening te maak. Telkom het ook onlangs 300 nuwe ADSL-lyne in Orania beskikbaar gestel. Die bestaande sub-ekonomiese behuising sal ook uitgebrei word om bekostigbare behuising op ŉ groter skaal beskikbaar te stel. Die ontwikkeling van ŉ stadsplein word ook in die vooruitsig gestel. Flip Buys, uitvoerende hoof van die Solidariteit Beweging, wat ook as spreker opgetree het, het gesê Orania skep ŉ geleentheid vir die geboorte van vrystede en federale outonomie gebou rondom saamgroepering van byvoorbeeld taal en kultuur. “Ons voorouers het krisisse oorkom deur visie, goeie leierskap, vasberade doelgerigtheid, ’n helpmekaar-aanslag en harde werk,” het hy bygevoeg. Prof Koos Malan van die Universiteit van Pretoria, het gesê om jouself in ŉ sekuriteitskompleks weg te steek, is nie ŉ oplossing nie. Vir Afrikaners, om kwessies soos regstellende aksie en aanvalle op die Afrikanerkultuur aan te spreek, is ŉ stad noodsaaklik, meen Malan. Carel Boshoff, president van die Orania Beweging, het gesê vir die stad om te slaag moet daar aan sekere vereistes voldoen word. Een daarvan is ŉ strategie van konsentrasie. “Ons moet ons mense en belange konsentreer om veiligheid en voorspoed te verseker en om nie altyd, oral ’n protesterende minderheid te wees nie,” het hy verduidelik. Die volledige ekonomiese ontwikkelingsplan is hier beskikbaar.